b'\n_START_ARTICLE_\nKonzentrationslager Majdanek\n_START_PARAGRAPH_\nKonzentrationslager Majdanek (tysk navn: Konzentrationslager Lublin) var en tysk konsentrasjons-og tilintetgj\xc3\xb8relsesleir rundt 4\xc2\xa0km fra den polske byen Lublin._NEWLINE_I motsetning til mange nasjonalsosialistiske konsentrasjons- og tilintetgj\xc3\xb8relsesleirer var ikke Majdanek gjemt unna i en fjern skog eller skjult av naturlige barrierer. Den var heller ikke omgitt av noen \xc2\xabsikkerhetssone\xc2\xbb. Leiren ble etablert i oktober 1941 under ledelse av Odilo Globocnik etter Heinrich Himmlers ordre, etter at Himmler bes\xc3\xb8kte Lublin juli 1941. Majdanek var en SS-kontrollert krigsfangeleir under kommando av Karl Otto Koch. Den ble forandret til konsentrasjonsleir i februar 1943._NEWLINE_Leiren har sitt navn fra Lublin-distriktet Majdan Tatarski (\xc2\xabDen lille parken\xc2\xbb) og ble gitt dette navnet i 1941 av de fastboende som var klar over dens eksistens._NEWLINE_P\xc3\xa5 det meste hadde leiren 50\xc2\xa0000 innsatte. P\xc3\xa5 ny\xc3\xa5ret 1942 ble det besluttet \xc3\xa5 utvide Majdanek til \xc3\xa5 kunne ta 250\xc2\xa0000 innsatte. Mellom april 1942 og juli 1944 ble leiren brukt som utryddelsesleir ved hjelp av gasskamre og krematorier. Majdanek var en av to d\xc3\xb8dsleirer som brukte Zyklon B i gasskamrene. Imidlertid ble ogs\xc3\xa5 karbonmonoksid brukt._NEWLINE_I henhold til data fra Majdanek statsmuseum var det 300\xc2\xa0000 fanger som var innom leiren. Av disse var 40 prosent j\xc3\xb8der og rundt 35 prosent polakker. Andre nasjonaliteter som var fanger var hviterussere, ukrainere, russere, tyskere, \xc3\xb8sterrikere, franskmenn, italienere og nederlendere._NEWLINE_Majdanek leverte slavearbeidere til ammunisjon- og v\xc3\xa5penfabrikken Steyr-Daimler-Puch._NEWLINE_Leiren ble stengt i juli 1944 men det var bare krematoriene som ble \xc3\xb8delagt f\xc3\xb8r Den r\xc3\xb8de arm\xc3\xa9 ankom. Dette f\xc3\xb8rte til at Majdanek er den holocaust-relaterte leiren som er best bevart. Omtrent 1000 fanger ble sendt p\xc3\xa5 d\xc3\xb8dsmarsj, men Sovjetarmeen fant tusenvis av fanger, hovedsakelig krigsfanger, i leiren da de kom. De fant ogs\xc3\xa5 store mengder bevis for massemordet som hadde blitt utf\xc3\xb8rt der._NEWLINE_Sovjetarmeen forandret leiren i 1944 til en NKVD-leir der tusenvis av polske motstandkjempere fra Armia Krajowa og NSZ ble plassert._NEWLINE_Det finnes en permanent utstilling i United States Holocaust Memorial Museum med store mengder sko som har tilh\xc3\xb8rt ofre fra Majdanek._NEWLINE_I oktober 2005 dro 4 overlevende fra Majdanek tilbake til leiren og hjalp arkeologer med \xc3\xa5 finne rundt 50 objekter som hadde blitt gjemt av innsatte. Objektene var blant annet gifteringer, klokker, \xc3\xb8reringer og mynter.\n_START_SECTION_\nUtforming\n_START_PARAGRAPH_\nHimmler beordret i juli 1941 Odilo Globocnik til \xc3\xa5 anlegge en leir for sovjetiske krigsfanger, senere kjent som Majdanek. Leiren var sv\xc3\xa6rt stor sammenlignet med de eksisterende fangeleirene sommeren 1941. Leiren dekket til slutt et areal p\xc3\xa5 2700 dekar (2,7 km\xc2\xb2) og begynte et par kilometer \xc3\xb8st for Lublin sentrum. De f\xc3\xb8rste internerte var 5000 sovjetiske krigsfanger som ble henrettet i l\xc3\xb8pet av to m\xc3\xa5neder. _NEWLINE_Himmler skisserte Majdanek som en leir for 25\xc2\xa0000 fanger, mens Globocnik ville ha en leir til 150\xc2\xa0000 tvangsarbeidere til bekledningsindustrien og 100\xc2\xa0000 sovjetiske krigsfanger. Mangel p\xc3\xa5 byggematerialer gjorde at Globocnik i f\xc3\xb8rste omgang m\xc3\xa5tte n\xc3\xb8ye seg med 50\xc2\xa0000. Majdanek var en stor leir, omgitt av str\xc3\xb8mf\xc3\xb8rende piggtr\xc3\xa5d og atten vaktt\xc3\xa5rn. Leiren var f\xc3\xa5 kilometer fra Lublin sentrum og ingen hemmelighet. Majdanek hadde syv gasskamre. Etter at Majdanek ble befridd av sovjetiske styrker ble den f\xc3\xb8rste rettsprosessen avholdt i Lublin i november 1944 og \xc3\xa5tti SS-menn ble d\xc3\xb8mt.\n_START_SECTION_\nDrapstall i Majdanek\n_START_PARAGRAPH_\nP\xc3\xa5 grunn av manglende arkiver har det alltid v\xc3\xa6rt vanskeligere \xc3\xa5 estimere drapstallene i Majdanek, sammenlignet med andre tilintetgj\xc3\xb8relsesleirer. Sovjetiske myndigheter hevdet i juli 1944 at det var rundt 400\xc2\xa0000 j\xc3\xb8diske ofre og 1\xc2\xa0500\xc2\xa0000 andre ofre av forskjellige nasjonaliteter._NEWLINE_I 1961 estimerte Raul Hilberg at det var rundt 50000 j\xc3\xb8diske ofre. Imidlertid oppgir andre kilder, blant annet leirens museum, at tallene er 100\xc2\xa0000 j\xc3\xb8diske ofre og 200\xc2\xa0000 ofre av diverse nasjonaliteter._NEWLINE_Den nyeste forskning som er utf\xc3\xb8rt av lederen for den vitenskapelige avdelingen ved Majdanek museum, Tomasz Kranz, oppgir 78\xc2\xa0000 ofre, av disse var 59\xc2\xa0000 j\xc3\xb8der._NEWLINE_Forskjellene i de ulike anslagene skriver seg fra ulike metoder brukt til estimatene og mengden bevis tilgjengelig for forskerne. De sovjetiske anslagene var gjort med en enkel metode \xe2\x80\x93 det ble antatt at antall ofre mer eller mindre korresponderte med krematorienes kapasitet. Senere unders\xc3\xb8kelser har involvert flere bevis og brukt arkiver med informasjon om deportasjoner og folketellinger i tillegg til nazistenes egne arkiver. Raul Hilbergs 1961-m\xc3\xa5ling, som ogs\xc3\xa5 benyttet disse arkivene, stemmer godt med Kranzs rapport.'